《邙山古意》
唐代·薛曜

昔掩佳城路，曾惊壑易迁。今接宜都里，翻疑海作田。

镂鼎名应大，生金字不传。风飙吹白日，罗绮拭黄泉。

象凤笙留国，成龙剑上天。长乐移新垄，咸阳失旧阡。

川流徒漫漫，神理竟绵绵。伫见飞来鹤，沈嗟不学仙。

作者简介：薛曜（？-704年），字异华，蒲州汾阴（今山西万荣县）人。唐朝大臣，中书令薛元超长子。世为儒雅之家，以文学知名，尚城阳公主。附会张易之，官至正谏大夫。著有《三教珠英》，文集二十卷，《全唐诗》收录五首。工于书法，成为瘦金体之祖。